Illum, l-UE ressqet tilwima fl-Organizzazzjoni Dinjija tal-Kummerċ (WTO) kontra r-restrizzjonijiet tal-esportazzjonijiet Indoneżjani għall-materja prima użata fil-produzzjoni tal-azzar inossidabbli. Dawn ir-restrizzjonijiet jillimitaw b'mod inġust l-aċċess tal-produtturi tal-UE għall-materja prima għall-produzzjoni tal-azzar, b'mod partikolari n-nikil kif ukoll skart, faħam u kokk, ħadid, metall mhux maħdum u kromju. L-UE qed tikkontesta wkoll is-sussidji li jinkoraġġixxu l-użu ta' kontenut lokali mill-produtturi Indoneżjani u jagħtu preferenza lil prodotti domestiċi fuq dawk importati, li jmur kontra r-regoli tad-WTO. Il-Kummissarju għall-Kummerċ Cecilia Malmström qalet: “Il-produtturi tal-azzar tal-UE jinsabu taħt pressjoni kbira, u qed ibatu mill-konsegwenzi ta' kapaċità żejda globali u restrizzjonijiet kummerċjali unilaterali. Ir-restrizzjonijiet fuq l-esportazzjoni imposti mill-Indoneżja jpoġġu aktar impjiegi fl-industrija tal-azzar tal-UE f'riskju. Minkejja l-isforzi ripetuti tagħna, l-Indoneżja żammet fis-seħħ il-miżuri u ħabbret saħansitra projbizzjoni ġdida fuq l-esportazzjoni għal Jannar 2020. Irridu niżguraw li r-regoli tal-kummerċ internazzjonali jiġu rispettati. Għalhekk illum qed nieħdu azzjoni legali fid-WTO biex dawn il-miżuri jitneħħew kemm jista' jkun malajr." Din id-deċiżjoni tafferma l-impenn tal-UE lejn infurzar determinat u qawwi ta' regoli kummerċjali multilaterali u bilaterali fejn l-interessi tal-Ewropa huma fil-periklu. Tissottolinja wkoll l-impenn kontinwu tal-UE għad-WTO u s-sistema tas-soluzzjoni tat-tilwim tagħha bħala mezz imparzjali u effiċjenti biex ir-regoli tal-kummerċ globali jintlaqgħu u jiġu infurzati. Il-miżuri li l-UE qed tikkontesta jinkludu: Il-konsultazzjonijiet li l-UE talbet illum huma l-ewwel pass fil-proċedimenti ta' soluzzjoni ta' tilwim tad-WTO. Jekk dawn ma jwasslux għal soluzzjoni sodisfaċenti, l-UE tista' titlob li d-WTO tistabbilixxi bord biex jiddeċiedi dwar il-kwistjoni. Sfond Bħalissa, l-UE hija involuta fi 42 tilwima tad-WTO, u 3 tilwimiet skont il-ftehimiet kummerċjali tagħha. It-tilwimiet miġjuba mill-UE fl-aħħar ħames snin wasslu għat-tneħħija ta' taxxi diskriminatorji, dazji doganali illegali jew restrizzjonijiet fuq l-esportazzjoni fi swieq ewlenin bħar-Russja, iċ-Ċina, l-Istati Uniti, u l-Amerika t'Isfel u l-ftuħ mill-ġdid ta' swieq li jiswew EUR 10 biljun fis-sena. Għal Aktar Informazzjoni It-talba tal-UE għal konsultazzjonijiet tad-WTO mal-Indoneżja Azzjoni tal-UE biex tinforza r-regoli kummerċjali globali eżistenti Tilwim kummerċjali attwali li jinvolvi l-UE Is-sistema ta' Soluzzjoni tat-Tilwim tad-WTO